
Comuna Asău, sat Straja, nr. 241, judeţul Bacău,

cod poştal 607026, Tel./Fax.: 0234 382 091, www.galvaleamuntelui.ro,

office@galvaleamuntelui.ro,  galvaleamuntelui@yahoo.com

Regulament de organizare şi funcţionare al Comitetului de Selecţie şi al Comisiei de Soluționare a Contestaţiilor pentru proiectele din cadrul Strategiei de Dezvoltare Locală 2014-2020 GALValea Muntelui

Capitolul 1. Dispoziţii generale 

Art.1. Comitetul de Selecţie reprezintă organismul tehnic cu responsabilităţi privind selectarea pentru finanţare a proiectelor depuse la GAL Valea Muntelui,  în conformitate cu precizările din Procedura de evaluare și selecție a proiectelor, anexă  la prezentul regulament.

Art.2. Comisia de Soluționare a Contestaţiilor/Comisia de Contestații reprezintă organismul tehnic cu responsabilităţi privind soluţionarea contestaţiilor adresate în legătură cu rezultatele procesului de evaluare a proiectelor pentru finanţare. Lucrările Comisiei de Soluționare a Contestaţiilor se desfăşoară în perioada de selecţie a proiectelor și va analiza doar proiectele care vor face obiectul contestaţiilor.
Art.3. Comitetul de Selecţie şi Comisia de Contestaţii sunt organizate şi funcţionează în conformitate cu prevederile prezentului regulament de organizare şi funcţionare. 

Art.4. Lucrările Comitetului de Selecţie şi ale Comisiei de Contestaţii se desfăşoară pe întreaga perioadă de implementare a proiectelor din cadrul Strategiei de Dezvoltare Locală 2014-2020 GAL Valea Muntelui.
Capitolul 2. Definiţii 

Art.5. Termenul „sesiune de depunere” reprezintă perioada calendaristică în cadrul căreia GAL Valea Muntelui poate primi proiecte din partea potenţialilor beneficiari. 

Art.6. Termenul „sesiune de selecţie” reprezintă lucrările Comitetului de Selecţie şi ale Comisiei de Contestaţii, concretizate în decizia finală de finanţare. 

Capitolul 3. Scopul şi obiectul de activitate 

Art.7. Comitetul de Selecţie şi Comisia de Contestaţii au ca scop luarea deciziilor privind  admiterea, amânarea sau respingerea proiectelor, în conformitate cu Strategia de Dezvoltare Locală 2014-2020 GAL Valea Muntelui.

Capitolul 4. Componenţa Comitetului de Selecţie şi a Comisiei de Contestaţii 

Art.8. Comitetul de Selecție a proiectelor va avea 7 membri de drept și 7 membri supleanți, iar Comisia de Contestații va avea 3 membri de drept și 3 membri supleanți. Componența Comitetului de Selecție și a Comisiei de Soluționare a Contestațiilor, a fost stabilită de către organele de decizie ale GAL Valea Muntelui (Adunarea Generală) și sunt nominalizate în Statutul și Actul Constitutiv al Asociației.
Art.9. Membrii Comitetului de Selecţie şi ale Comisiei de Contestaţii sunt reprezentanți ai partenerilor și respectă următoarea împărțire pe sectoare: ponderea reprezentanților organizațiilor ce provin din mediul privat și societatea civilă este mai mare de 50% din totalul membrilor, iar reprezentanții organizațiilor din mediul urban nu depășesc 25% din totalul membrilor. Selecţia proiectelor se va face aplicând regula „dublului cvorum”, respectiv pentru validarea voturilor, este necesar ca în momentul selecţiei să fie prezenţi cel puţin 50% din membrii Comitetului de Selecţie/Comisiei de Contestații, din care peste 50% să fie din mediul privat şi societate civilă, iar reprezentanții organizațiilor din mediul urban să nu depășească 25% din numărul membrilor prezenți. Deasemenea în componența comitetului de selecție/comisiei de contestații nu va exista un grup de interese dominant, care să dețină mai mult de 49% din drepturile de vot.

Art.10.  a. Comitetul de Selecţie a proiectelor este ales de Adunarea Generală pentru o perioadă de 4 ani; mandatele membrilor Comitetului de Selecţie şi a Comisiei de Contestaţii pot fi schimbate, reînnoite în cadrul unei şedinţe a Adunării Generale.

b. Membrii Comitetului de Selectare a Proiectelor nu pot fi concomitent membri în Consiliul Director.

c. Funcţiile de preşedinte, vicepreşedinte şi secretar vor fi deţinute de către membrii Comitetului de Selecţie prin rotaţie, în ordinea invers-alfabetică a localităţilor componente.

d. Perioada de exercitare a funcţiilor va fi de 12 luni.

Capitolul 5. Obligaţiile Comitetului de Selecţie şi ale Comisiei de Contestaţii 

Art.11. Preşedintele, vicepreședinte, membrii şi secretarul Comitetului de Selecţie şi a Comisiei de Contestaţii, în îndeplinirea atribuţiilor ce le revin ca urmare a prezentului Regulament, au următoarele obligaţii: 

a) de a respecta întocmai regulile stabilite în cadrul prezentului Regulament; 

b) de a respecta confidenţialitatea lucrărilor, imparţialitatea în adoptarea deciziilor Comitetului de Selecţie şi a Comisiei de Contestaţii şi evitarea conflictului de interese; 

c) adoptarea deciziilor se face numai de către preşedinte, vicepreședinte şi membri, în unanimitate; 

d) consemnarea de către secretar în minute şi rapoarte a deciziilor adoptate în cadrul Comitetului de selecţie şi Comisiei de Contestaţii. 

e) vor completa și semna declarații de evitare a conflictului de interese. Dacă unul dintre proiectele depuse pentru selecție aparține unuia dintre membrii comitetului de selecție/comisiei de contestații, persoana/organizația în cauză nu are drept de vot și nu va participa la întâlnirea comitetului respectiv.
Capitolul 6. Lansarea sesiunii de depunere a proiectelor 

Art.12. Criteriile de selecţie sunt elaborate de către GAL pe baza Strategiei de Dezvoltare Locală, ţinând cont de specificul local. Criteriile de selecţie a fiecărei măsuri vor fi afişate pe site-ul GAL în cadrul Ghidurilor specifice măsurilor de finanțare şi se vor regăsi în apelurile de selecţie.

Art.13. Metodologia de selecţie este stabilită exclusiv la nivelul GAL. Acestea sunt stabilite în funcţie de priorităţile din strategiile de dezvoltare locală. Suma maximă a punctajelor criteriilor de selecţie ce poate fi acordată de Comitetul de Selecţie este de 100 de puncte. 

Art.14. GAL lansează pe plan local, folosind mijloacele de informare mass-media, apeluri de selecţie a proiectelor, conform priorităţilor descrise în strategie. Apelul se adresează actorilor locali sau  altor beneficiari care propun proiecte ce vor fi implementate în aria de acoperire a GAL.  Apelul de selecţie se lansează cu minim 30 de zile înainte de data limită de depunere a ofertelor în aşa fel încât potenţialii beneficiari să aibă timp suficient pentru pregătirea şi depunerea acestora. Înainte de lansarea apelului de selecție, acesta trebuie să fie avizat de reprezentantul CDRJ, care se asigură de corectitudinea informațiilor conținute în apel, informații care trebuie să fie în concordanță cu Strategia de Dezvoltare Locală aprobată și prevederile fișei măsurii din SDL, respectiv prevederile din Ghidul solicitantului elaborat de către GAL pentru măsura respectivă. 

Metotologia de lansare a apelurilor se regăsește în Procedura de Selecție a proiectelor.
Capitolul 7. Procedura de selecţie a proiectelor depuse spre finanţare la GAL Valea Muntelui 

Art.15.  Potenţialul beneficiar depune proiectul la secretariatul GAL, sub formă de Cerere de Finanţare; se vor utiliza formularele de cereri de finanţare aferente fiecărei măsuri din SDL, puse la dispoziţia solicitanţilor pe site-ul http://www.galvaleamuntelui.ro/ro/. 

Art.16. GAL verifică conformitatea proiectului şi respectarea criteriilor de eligibilitate în conformitate cu cerinţele impuse pentru fiecare măsură din SDL în scopul căreia se încadrează proiectul depus. 

Art.17. Comitetul de Selecţie GAL va verifica Fişa de verificare a criteriilor de selecţie care trebuie să cuprindă toate criteriile de selecţie stabilite la nivelul GAL, conform fișelor măsurilor aprobate de MADR şi punctajul pentru fiecare criteriu în parte.

Verificarea compatibilităţii proiectului cu Măsurile și prevederile  Strategiei de Dezvoltare Locală a GAL şi cu Planul Financiar.

Fişa de verificare a criteriilor de selecţie trebuie să fie semnată de 2 angajaţi ai GAL implicaţi în procesul de evaluare.

Art.18. Selecţia proiectelor se face în prezenţa tuturor membrilor Comitetului de Selecţie sau a cel puțin jumătate plus unu, iar deciziile se iau în unanimitate. Pentru transparenţa  procesului de selecţie a proiectelor şi pentru efectuarea activităţilor de control şi monitorizare, la aceste selecţii va fi invitat şi un reprezentant al Ministerului Agriculturii şi Dezvoltării Rurale de la nivel judeţean din cadrul Compartimentului de Dezvoltare Rurală Judeţean Regional .


Lucrările şi deciziile Comitetului de Selecţie se consemnează într-o minută întocmită de secretarul Comitetului şi semnată de preşedinte, membri şi secretar şi comunicată GAL.

Art.19. Raportul de Selecţie Intermediar sau Final va cuprinde proiectele retrase, neeligibile, eligibile neselectate şi eligibile selectate, valoarea acestora, numele solicitanţilor, iar pentru proiectele eligibile punctajul obţinut pentru fiecare criteriu de selecţie.

Art.20. Raportul de selecţie intermediar/final se postează pe site-ul GAL Valea Muntelui şi la sediul GAL. Acesta este semnat de toţi membrii Comitetului de Selecţie, de către reprezentantul CDRJ, de către preşedintele GAL şi va avea ştampila GAL.

Art.21. La aceeaşi dată cu publicarea Raportului de Selecţie Intermediar/Final, pe site-ul GAL şi la sediul acestuia, va fi disponibil un anunţ privind finalizarea evaluării proiectelor, termenul de depunere a contestaţiilor şi modalitatea în care pot fi depuse contestaţii.

Art.22. În baza Raportului de selecţie intermediar/final publicat, GAL notifică în scris potenţialii beneficiari cu privire la rezultatul evaluării proiectului.

Art.23. Notificarea va include informaţii cu privire la statusul proiectului în urma evaluării şi modalitatea de depunere a contestaţiilor de către aplicanţii nemulţumiţi de rezultatul evaluării. În cazul în care un proiect este declarat neeligibil vor fi indicate criteriile de eligibilitate care nu au fost îndeplinite precum şi cauzele care au condus la neeligibilitatea proiectului. În cazul în care proiectul este eligibil şi a fost punctat, notificarea va menţiona punctajul obţinut pentru fiecare criteriu de selecţie, motivele pentru care nu au fost punctate anumite criterii de selecţie, stabilirea criteriilor de departajare precum şi precizări cu privire la reducerea valorii eligibile, a valorii publice sau a intensităţii sprijinului, dacă este cazul. 

Capitolul 8. Procedura de soluţionare a contestaţiilor cu privire la rezultatul evaluării proiectelor 

Art.24. Contestaţiile pot fi depuse începând din momentul publicării Raportului de Selecţie Intermediar/Final pe site-ul GAL Valea Muntelui.  Aplicanţii care au depus proiecte în cadrul unei sesiuni de depunere au la dispoziţie 5 zile lucrătoare de la primirea notificării privind rezultatul evaluării proiectelor, pentru a depune contestaţii cu privire la rezultatul evaluării. 

Art.25. Contestaţiile, semnate de beneficiari, vor fi depuse, personal sau trimise prin poştă sau fax, la secretariatul GAL Valea Muntelui. 

Art.26. Vor fi considerate contestaţii şi analizate în baza prezentei proceduri doar acele solicitări care contestă elemente legate de eligibilitatea proiectului depus, punctarea unui/unor criterii de selecţie, stabilirea valorii/cuantumului criteriilor de departajare, valoarea proiectului declarată eligibilă/valoarea sau intensitatea sprijinului public acordat pentru proiectul depus, componenta financiară dominantă. 

Art.27. Analizarea contestaţiilor se realizează de către Comisia de contestaţii  a GAL Valea Muntelui conform procedurii de evaluare care a stat la baza evaluării şi scorării proiectului în cauză. 

Art.28. În acest scop, pentru fiecare proiect contestat se va întocmi un raport privind analiza contestaţiei şi soluţia propusă în urma reevaluării elementelor contestate. Dacă soluţia propusă în urma reevaluării proiectului contestat diferă de cea din Raportul de selecţie intermediar (adică se constată că solicitantul a contestat argumentat anumite elemente ale evaluării), se vor întocmi noi fişe de evaluare.
Art.29. Termenul de analizare a tuturor contestaţiilor depuse este de maxim 30 de zile de la depunerea contestaţiei şi include notificarea solicitantului.

Art.30. După întocmirea raportului de analiză a contestaţiei, se va alcătui un dosar pentru fiecare contestaţie, care va cuprinde:

a) contestaţia depusă; 

b) raportul de analiză a contestaţiei; 

c) notificarea transmisă aplicantului; 

d) fişele de verificare iniţiale; 

e) fişele de verificare refăcute în condiţiile art.28; 

f) documentele justificative elocvente, menţionate în raportul de analiză a contestaţiei, pentru soluţia propusă de expertul evaluator. 

Art.31. Preşedintele Comisiei de Contestaţii, la propunerea Secretariatului Comisiei convoacă membrii Comisiei, în termen de 3 zile lucrătoare de la primirea situaţiei privind contestaţiile, pentru analiza rapoartelor de instrumentare a contestaţiei şi validarea rezultatelor contestaţiilor. 

Art.32. Înaintea demarării lucrărilor, preşedintele, membrii şi secretarul Comisiei de Contestaţii vor semna declaraţiile de confidenţialitate, imparţialitate şi evitarea conflictului de interese, în formatul prevăzut de anexa nr 1 a prezentului Regulament.
Art.33. În termen de maxim 3 zile lucrătoare de la primirea situaţiei privind contestaţiile depuse, secretariatul Comisiei de Contestaţii verifică existenţa tuturor documentelor prevăzute la art 30. pentru fiecare contestaţie în parte, precum şi dacă contestaţia a fost depusă în termenul procedural prevăzut la art. 24.

Art.34. Termenul de retransmitere a documentelor returnate de Preşedintele Comisiei de Contestaţii este de maxim 2 zile lucrătoare de la data solicitării. 

Art.35. Pentru soluţionarea contestaţiilor, Comisia de Contestaţii va desfăşura următoarele activităţi:

-analizarea contestaţiei, a raportului de analiză a contestaţiei, precum şi verificarea concordanţei lor cu documentele justificative de la dosarul proiectului; 

-analiza fundamentării soluţiei propuse de expertul care a instrumentat contestaţia. 

Art.36. În situaţia în care există aspecte de ordin tehnic sau juridic care necesită o opinie de specialitate care excede sfera de competenţă a membrilor, Comisia de Contestaţii poate solicita în scris opinia unui expert, ce va avea un rol consultativ. Opiniile de specialitate ale membrilor sau ale expertului consultat sunt consemnate într-un proces verbal şi asumate sub semnătură de către aceştia, constituind o anexă la minută. 

Art.37. În urma analizei raportului şi a documentelor justificative aferente unei contestaţii, Comisia de Contestaţii poate solicita GAL, copii ale unor documente justificative suplimentare din dosarul cererii de finanţare sau după caz consultarea întregului dosar aferent cererii de finanţare. 

Art.38. În situaţia în care constatările Comisiei de Contestaţii diferă de cele cuprinse în raportul de instrumentare a contestaţiei, soluţia finală este cea dată de Comisia de Contestaţii şi consemnată pentru fiecare contestaţie în parte, într-o notă justificativă care va fi ataşată la dosarul cererii de finanţare în cauză. 

Art.39. Lucrările şi deciziile Comisiei de Contestaţii se consemnează într-o minută întocmită de secretarul Comisei şi semnată de preşedinte, vicepreședinte, membri şi secretar. Minuta se comunică aparatului tehnic al GAL-ului.

Art.40.  Comisia de Contestaţii întocmeşte un raport de contestaţii, pentru fiecare măsura în parte, care va cuprinde rezultatul contestaţiilor. 

Art.41. În urma instrumentării contestaţiilor, Comisia de Contestaţii poate adopta următoarele soluţii: 

	Statutul iniţial al Proiectului
	Statutul proiectului în urma instrumentării contestaţiei
	Rezultatul contestaţiei

	Neeligibil
	Neeligibil
	
	Respinsă

	
	Eligibil
	
	Admisă

	Eligibil
	Neeligibil
	declarat de DCA/ SC în urma verificării şi evaluării
	Respinsă

	
	Eligibil
	Punctaj CC < Punctaj min

sau

Punctaj CC < Punctaj Iniţial
	Respinsă

	
	
	Punctaj CC = Punctaj iniţial
	Respinsă

	
	
	Punctaj CC > Punctaj iniţial
	Admisă

	Valoarea publică


	Valoarea publică nemodificată
	
	Respinsă

	
	Valoarea publică modificată
	Valoarea publică modificată CC< Valoarea publică iniţială
	Respinsă

	
	
	Valoarea publică modificată CC > Valoarea publică iniţială
	Admisă

	Valoarea eligibilă


	Valoarea eligibilă nemodificată
	
	Respinsă

	
	Valoarea eligibilă modificată
	Valoarea eligibilă modificată CC <Valoarea eligibilă iniţială
	Respinsă

	
	
	Valoarea eligibilă modificată CC > Valoarea eligibilă iniţială
	Admisă

	Intensitatea sprijinului public


	Intensitatea sprijinului public nemodificată
	
	Respinsă



	
	Intensitatea sprijinului public modificată


	Intensitatea sprijinului public modificată CC < Intensitatea sprijinului public iniţială
	Respinsă



	
	
	Intensitatea sprijinului public modificată CC >Intensitatea sprijinului public iniţială
	Admisă



	Componenta financiară dominantă/valoarea/cuantumul altor criterii de departajare 


	Păstrarea Componentei financiare dominante /criteriului de departajare sau modificarea criteriului de departajare contrar solicitării din contestaţie
	
	Respinsă



	
	Schimbarea componentei financiare dominante/ valoarea/cuantumul altor criterii de departajare conform contestaţiei
	
	Admisă


Art.42. Dacă aplicantul contestă mai multe elemente legate de rezultatul evaluării proiectului sau 

contestaţia nu este depusă în termen, Comisia de Contestaţii se pronunţă după cum urmează: 

	Decizia Comisiei de Contestatii
	Rezultatul Contestatiei 

	Toate elementele contestate sunt admise
	ADMISĂ

	Un element / unele elemente contestate sunt admise, iar un element/unele elemente contestate sunt respinse
	PARŢIAL ADMISĂ 



	Toate elementele contestate sunt respinse
	RESPINSĂ

	Contestaţia nu a fost depusă în termen
	RESPINSĂ 


Art.43.  Termenul de soluţionare a contestaţiilor de către Comisia de Contestaţii este de 30 de zile lucrătoare de la data înregistrării acestora la secretariatul GAL și include notificarea beneficiarului. 

Art.44. Raportul întocmit de Comisia de Contestaţii, cuprinzând rezultatul contestaţiilor este semnat de membri şi secretar şi aprobat de Preşedintele Comisiei de Contestaţii şi este comunicat managerului GAL pentru a fi postat pe site-ul GAL. O copie a Raportului de contestaţii se va comunica şi Comitetului de Selecţie. 

Art.45. Raportul de contestaţii se postează pe site-ul GAL cel târziu în ziua următoare aprobării lui şi transmiterii acestuia. 

Art.46. În vederea completării dosarelor administrative ale proiectelor care au făcut obiectul contestaţiei, secretariatul Comisiei de Contestaţii comunică managerilor de proiecte, în format  electronic şi pe suport hârtie, următoarele documente: 

a) copie a raportului de contestaţii; 

b) copie a minutei semnate de Comisia de Contestaţii; 

c) documentele întocmite de Comisia de Contestaţii conform art.30.

Art.47. Aparatul tehnic al GAL Valea Muntelui răspunde de aducerea la îndeplinire a prevederilor raportului de contestaţii şi de notificarea solicitanţilor în termen de 3 zile lucrătoare de la primirea acestuia. 

Art.48. În situaţia în care în urma finalizării contestaţiilor, respectiv după publicarea raportului de  contestaţii pe site-ul GAL, se constată de către Comisia de contestaţii, în baza unor sesizări venite din partea GAL sau a contestatarilor, existenţa unor erori materiale în raportul de contestaţii, referitoare numai la contestaţia depusă se vor opera de urgenţă în raportul de contestaţii de către secretariatul Comisiei de Contestaţii, în baza unei erate elaborată de către GAL şi aprobată de preşedintele Comisiei de contestaţii. Raportul de contestaţii rectificat şi erata vor fi publicate pe site-ul GAL. 

Capitolul 9. Selecţia proiectelor 

Art.49. În termen de 5 zile lucrătoare de la data postării pe site-ul GAL a Raportului de contestaţii, Secretariatul Comitetului de Selecţie întocmeşte proiectul Raportului de Selecţie în baza Raportului de selecţie intermediar revizuit/corectat cu rezultatele din Raportul de contestaţii, şi îl înaintează Comitetului de selecţie. 

Art.50. În Raportul de Selecţie final vor fi înscrise proiectele retrase, neeligibile, eligibile neselectate şi eligibile selectate, valoarea acestora, numele solicitanţilor, iar pentru proiectele eligibile punctajul obţinut pentru fiecare criteriu de selecţie. În Raportul de Selecţie vor fi evidenţiate proiectele declarate eligibile sau selectate în baza soluţionării contestaţiilor.

Art.51. Comitetul de Selecţie se reuneşte în termen de 2 zile lucrătoare de la finalizarea de către Secretariatul Comitetului de Selecţie a proiectului Raportului de selecţie în vederea verificării şi validării lui. 

Art.52. Pentru realizarea selecţiei proiectelor se analizează dacă valoarea publică, exprimată în euro, a proiectelor eligibile ce întrunesc pragul minim pentru măsurile ce prevăd acest lucru, supuse selecţiei, este situată sub sau peste valoarea totală alocată unei măsuri în cadrul sesiunii de depunere. 

Art.53. Când valoarea publică totală a proiectelor eligibile ce nu prevăd un prag minim de punctaj sau când valoarea publică totală a proiectelor eligibile care au îndeplinit punctajul minim, pentru măsurile care prevăd acest lucru, se situează sub valoarea totală alocată unei măsuri în cadrul unei sesiuni de depunere, Comitetul de Selecţie propune aprobarea pentru finanţare a tuturor proiectelor eligibile care au întrunit punctajul minim aferent acestor măsuri. 

Art.54. Când valoarea publică totală a proiectelor eligibile ce nu prevăd un prag minim de punctaj sau când valoarea publică totală a proiectelor eligibile care au îndeplinit punctajul minim, pentru măsurile care prevăd acest lucru, se situează peste valoarea totală alocată unei măsuri în cadrul unei sesiuni, Comitetul de Selecţie analizează listele proiectelor eligibile / proiectelor eligibile care au îndeplinit punctajul minim, pentru măsurile care prevăd acest lucru şi procedează astfel: 

Selecţia se face în ordinea descrescătoare  a punctajului de selecţie. În cazul proiectelor cu acelaşi punctaj, departajarea acestora se face în funcţie de valoarea eligibilă a proiectului, exprimată în euro, în limita valorii totale a apelului de selecţie.

Art.55. După parcurgerea procedurii de selecţie şi după caz, a celei de departajare, secretarul Comitetului de Selecţie întocmeşte minuta întâlnirii, care este semnată de preşedinte, membri şi secretar. 

Capitolul 10. Rapoartele de Selecţie 

Art.56. Ulterior verificării respectării prevederilor cap 9  în ierarhizarea proiectelor, Rapoartele de selecţie întocmite de secretarul Comitetului de selecţie sunt semnate de vicepreşedinte şi membri şi înaintate preşedintelui GAL, dacă acesta nu este desemnat în calitate de preşedinte al Comitetului de Selecţie, spre aprobare, care va trebui să îl aprobe în termen de 2 zile lucrătoare.

Art.57. Cel târziu în ziua următoare finalizării aprobării raportului de selecţie, GAL postează pe site-ul său Raportul de selecţie. 

Art.58. În termen de 3 zile lucrătoare de la aprobarea raportului de selecţie, GAL va notifica solicitanţii privind rezultatele procesului de selecţie, cu excepţia solicitanţilor care au fost deja notificaţi ca urmare a aprobării raportului de selecţie intermediar. 

Capitolul 11. Prevederi tranzitorii / Dispoziţii finale

Prezentul regulament se aplică pentru proiectele depuse începând cu sesiunile de depunere a proiectelor organizate în anul 2017. 
Anexa 1- Declaraţie de imparţialitate, evitare a conflictului de interese şi confidenţialitate

Subsemnatul/a ............................................................., domiciliat/ă în ………………, localitatea ..........................., str……………..................... nr. ......., bl. ......, ap. ......, et...…., sc………., sectorul/judeţul ..........................., codul poştal ..................., posesor al actului de identitate ........ seria ........ nr. ..................., codul numeric personal ...................................., având funcţia de.................., în cadrul GAL Valea Muntelui, implicat în procesul de evaluare a proiectelor la nivelul GAL, ca şi evaluator/membru Comitet Selecţie/Comisie Contestaţii, declar pe propria răspundere, sub sancţiunea falsului în declaraţii, următoarele:

a) nu deţin părţi sociale, părţi de interes, acţiuni din capitalul subscris al unuia dintre solicitanţii de finanţare nerambursabilă;

b) nu fac parte din consiliul de administraţie/organul de conducere a unuia dintre solicitanţii de finanţare nerambursabilă;

c) nu am calitatea de soţ/soţie, rudă sau afin, până la gradul al patrulea inclusiv, cu persoane care fac parte din consiliul de administraţie/organul de conducere a unuia dintre solicitanţii de finanţare nerambursabilă;

d) nu am niciun interes de natură să afecteze imparţialitatea pe parcursul procesului de selecţie a proiectelor.

Confirm că, în situaţia în care aş descoperi, în cursul acţiunii de selecţie şi evaluare, că un astfel de interes există, voi declara imediat acest lucru şi mă voi retrage din procesul de evaluare/comisie.

Am luat la cunoştinţă prevederile privind conflictul de interes aşa cum este acesta prevăzut la art. 10 şi 11 din OG 66/2011, Secţiunea II – Reguli în materia conflictului de interes.

Totodată, mă angajez că voi păstra confidenţialitatea asupra conţinutului proiectelor, precum şi asupra altor informaţii prezentate de către solicitanţii de finanţare nerambursabilă a căror dezvăluire ar putea aduce atingere dreptului acestora de a-şi proteja proprietatea intelectuală sau secretele comerciale, precum şi asupra lucrărilor comisiei de selecţie.

Îmi asum faptul că în situaţia în care se constată că această declaraţie nu este conformă cu realitatea, ca persoană semnatară sunt pasibilă de încălcarea prevederilor legislaţiei penale privind falsul în declaraţii.

Data                                                                                                                                      Semnătura

